આ વાત થઇ ચરબી નરેશોની. પણ, જેનામાં ચરબીનો દુકાળ છે, એવાં ચરબીલેશોએ હરખાઈને ફટાકડાં ફોડવાની પણ જરૂર નથી. ફેર એટલો કે, એમની ચરબી દેખાય નહીં. પણ બોલે ત્યારે જ બહાર આવે! ગાગરિયા પેટવાળા તો પેટ દ્વારા જ પ્રચાર કરતાં હોય કે એ છે ચરબીના હોલસેલ સ્ટોકીસ્ટ.. અમારો ચમનીયો ૧૭૭ રતલનો છે. પણ એમાં ૭૦ ટકા ચરબી છે. આપણે પૂછીએ કે કેમ આવું? તો કહે, “મારે ત્યાં ફ્રીઝ નથીને એટલે.” ફ્રીઝ હોય નહિ, એટલે રાંધેલું વધ્યું હોય, એ બધું મારે જ ઝાપટી જવું પડે. અને ના ખાઉં તો રાંધેલુ બગડે. તારી ભલી થાય તારી ચમનિયા… તારા પેટ ઉપર કાંદો ફોડું કે?